PATVIRTINTA

Lietuvos Respublikos

vyriausiosios rinkimų komisijos

2017 m. vasario 15 d. sprendimu Nr. Sp-

**KANDIDATŲ Į SAVIVALDYBĖS TARYBOS NARIUS – MERUS RINKIMŲ PROGRAMŲ SPAUSDINIMO TVARKOS Aprašas**

1. Kandidatų į savivaldybės tarybos narius – merus rinkimų programų spausdinimo tvarkos apraše (toliau – Aprašas) nustatoma kandidatų į savivaldybių tarybų narius – merus rinkimų programų (toliau – rinkimų programos) spausdinimo tvarka.

2. Aprašas parengtas vadovaujantis Lietuvos Respublikos savivaldybių tarybų rinkimų įstatymo 48 straipsnio 7 ir 8 dalimis.

3. Savivaldybės rinkimų komisija (toliau – Komisija) rinkimų programas išspausdina leidinyje pavadinimu „2017 m. balandžio 23 d. savivaldybės tarybos nario – mero rinkimai ........ savivaldybėje“. Daugtaškio vietoje įrašomas savivaldybės pavadinimas. Po leidinio pavadinimu nurodoma, kad tai yra savivaldybės (pavadinimas ir numeris) rinkimų komisijos informacinis leidinys.

4. Komisijos spalvoto A5 formato leidinio apimtis priklauso nuo atitinkamoje savivaldybėje dalyvaujančių kandidatų į savivaldybės tarybos narius – merus skaičiaus. Leidinys su viršeliu negali viršyti 28 puslapių (7 spaudos lankų) ir turi būtine mažesnis kaip 16 puslapių (4 spaudos lankų). Vieną spaudos lanką sudaro keturi A5 formato puslapiai.

5. Kandidatai į savivaldybės tarybos narius – merus rinkimų programas Komisijai privalo pateikti kartu su pareiškiniais dokumentais, t. y. nuo 2017 m. sausio 28 d. iki kovo 9 d.

6. Komisija posėdyje priima sprendimą dėl rinkimų programų spausdinimo. Sprendime nurodomi reikalavimai, keliami informacijai, kurią Komisijai turi pateikti kandidatai į savivaldybės tarybos narius – merus. Sprendime turi būti nurodytas leidinio pavadinimas, formatas, tiražas, privaloma atspausdinti informacija, vienai rinkimų programai skirtas plotas, nurodant formato plotą (A5 formatas), kokia kita papildoma informacija bus spausdinama leidinyje, leidinio išspausdinimo terminas ir išplatinimo rinkėjams terminai, atitinkamai nurodyti Aprašo 17 ir 18 punktuose.

7. Į Komisijos posėdį, kuriame priimamas sprendimas dėl rinkimų programų spausdinimo, privalo būti kviečiami kandidatai ar jų atstovai rinkimams. Su Komisijos sprendimu privalo būti supažindinti ir posėdyje nedalyvavę kandidatai ar jų atstovai rinkimams.

8. Spausdinant rinkimų programą, privalo būti laikomasi lygiateisiškumo principo, t. y. visiems kandidatams į tarybos narius – merus skiriamas vienodas vieno A5 formato puslapio leidinio plotas, nustatomas maksimalus leistinas rinkimų programos spaudos ženklų skaičius, naudojamas tokio paties tipo ir vienodo dydžio šriftas ir pan. Vienai rinkimų programai numatytame leidinio plote skiriama ne daugiau kaip 1 800 spaudos ženklų (su tarpais).

9. Leidinyje rinkimų programos išdėstomos pagal kandidatų pavardžių pirmąsias raides abėcėlės tvarka.

10. Kandidatui į tarybos narius – merus skirtame leidinio plote turi būti išspausdinta: kandidato vardas, pavardė, nuotrauka, kas iškėlė (gali būti partijos logotipas), rinkimų šūkis (neprivaloma) ir rinkimų programa.

11. Visa iki nustatyto termino (t. y. iki 2017 m. kovo 9 d.) Komisijai pateikta kandidato į tarybos narius – merus medžiaga turi būti suredaguota ir atitikti valstybinės lietuvių kalbos, kuria leidžiamas leidinys, reikalavimus. Rinkimų programos tekste neturi būti kitus kandidatus ar juos iškėlusias partijas kompromituojančios medžiagos, kuriai pagal Lietuvos Respublikos savivaldybių tarybų rinkimų įstatymo 49 ir 50 straipsnių reikalavimus būtina atsakomoji nuomonė.

12. Komisijai pateikta informacija privalo būti pasirašyta kandidato į tarybos narius – merus arba jo atstovo rinkimams. Jeigu Komisijai pateikta rinkimų programa ar kita medžiaga neatitinka Komisijos sprendime keliamų reikalavimų, apie tai nedelsiant informuojamas kandidatas į tarybos narius – merus arba jo atstovas. Trūkumai privalo būti nedelsiant pašalinti.

13. Laiku nepateikus rinkimų programos, leidinyje atspausdinamas kandidato į tarybos narius – merus vardas, pavardė bei informacinio pobūdžio pranešimas, kad kandidatas į tarybos narius – merus nepateikė rinkimų programos.

14. Už pateiktų rinkimų programų turinį atsako jas pateikę kandidatai į tarybos narius –merus, todėl leidinyje nurodoma, kad „Už rinkimų programų turinį atsako jas pateikę kandidatai.“

15. Likusiame leidinio plote Komisija išspausdina Komisijos pirmininko (pirmininkės), pirmininko pavaduotojo (pavaduotojos) ir sekretoriaus (sekretorės) vardą ir pavardę, Komisijos patalpų adresą, telefono numerius, toje savivaldybėje esančių rinkimų apylinkių adresus, gali išspausdinti rinkimų apylinkių komisijų pirmininkų telefonų numerius. Leidinyje turi būti nurodytas jo tiražas ir informacija, kas jį parengė spaudai.

16. Komisijos sprendimu leidinyje taip pat gali būti pateikiama kita rinkėjams svarbi rinkimų informacija.

17. Komisija suredaguotą ir spausdinti paruoštą (sumaketuotą) leidinį, patvirtintą Komisijos posėdyje, ne vėliau kaip iki 2017 m. kovo 15 d. pateikia Vyriausiajai rinkimų komisijai.

18. Už leidinio išplatinimą rinkėjams atsakingas Komisijos pirmininkas. Leidinys privalo būti išplatintas rinkėjams kartu su rinkėjo kortele ne vėliau kaip likus 8 dienoms iki rinkimų, t. y. iki 2017 m. balandžio 15 d.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_